Tons of Rock

Tons of Rock er en årlig hardrock- og metalfestival som arrangeres på Ekebergsletta i Oslo i juni. I 2022 hadde festivalen over 80.000 besøkende med gjester fra over 50 land og hele Norge. Festivalen ble første gang arrangert på Fredriksten festning i Halden i 2014, og har siden starten etablert seg som den ledende festivalen for hard rock og heavy metal i Norge.

Historie 
Tons of Rock ble kåret til Årets festival 2017 av Norske konsertarrangører.

Black Debbath, som forøvrig har deltatt på hver eneste utgave av festivalen, inkluderte en hyllest til festivalen kalt «Tons of Rock» på albumet Norsk barsk metal som ble utgitt i 2018.

I 2019, etter fem år i Halden, ble Tons of Rock arrangert på Ekebergsletta i Oslo for første gang. Festivalen fikk kritikk i etterkant da gressmatten på Ekebergsletta fikk skader på grunn av store installasjoner og tunge biler som vanskeliggjorde arbeidet med Norway Cup. Norway Cup har varslet økonomiske krav mot Tons of Rock-festivalen.

Festivalen som skulle arrangeres i 2020 måtte avlyses på grunn av koronaviruspandemien. Festivalen fikk 37 millioner kroner i kompensasjon fra Kulturrådet som til sammen delte ut 120 millioner kroner til avlyste festivaler. Fordi festivalen hadde små utgifter i 2020 ble overskuddet etter tilskudd fra Kulturrådet 33,8 millioner kroner mot 3,3 milloner kroner i 2019. Eier av festivalen er det svenske selskapet Live Nation Nordic.

Også i april 2021 måtte festivalen det året avlyses på grunn av koronaviruspandemien. Samtidig ble Iron Maiden bekreftet som første headliner for 2022-utgaven av festivalen. Bandet sto også oppført som headliner for den avlyste 2020-utgaven.

Band som har spilt på festivalen

Referanser

Eksterne lenker 
 

Musikkfestivaler i Viken
Musikkfestivaler i Oslo
Kultur i Halden
Kultur i Oslo
Repeterende arrangementer etablert i 2014
Musikk i 2014